Amit Bhatnagar

Amit Bhatnagar (s. 1976 Intia) on taustaltaan intialainen kemisti ja tutkija, joka on elokuusta 2020 lähtien työskennellyt vesienkäsittelyn professorina LUT-yliopistossa Lappeenrannassa. Tätä ennen hän toimi vesikemian professorina Itä-Suomen yliopistossa.  Hän on tutkinut muun muassa mikrolevien käyttöä jätevesien puhdistamisessa. Bhatnagar on tutkimusalallaan kansainvälisesti viitatuimpia tutkijoita.

Bhatnagar valmistui intialaisesta Chaudhary Charan Singhin yliopistosta kemistiksi vuonna 1998 (M.Sc.), ja pätevöityi edelleen filosofian tohtoriksi  kemian alalta (Ph.D. 2003) Intian arvostetuimpiin kuuluvassa teknillisessä korkeakoulussa (Indian Institute of Technology Roorkee). Hän toimi postdoc-tutkijana yliopistoissa Ruotsissa, Portugalissa, Saksassa, Suomessa, Etelä-Koreassa, Sveitsissä ja Intiassa. 

Tutkijana Bhatnagar on ahkera ja oli jo vuoteen 2021 mennessä julkaissut yli 240 vertaisarvioitua tieteellistä tutkimusartikkelia. Hän on vuodesta 2017 lähtien kuulunut suuren open access -lähestymistä käyttävän Scientific Reports -tiedejulkaisun toimitusneuvostoon, samoin Plos One -tiedejulkaisun toimitusneuvostossa. Vuonna 2018 Bhatnagar nousi arvostetulle maailman viitatuimpien tutkijoiden 2018 Highly Cited Researchers -listalle tieteenrajat ylittävän tutkimuksen aihepiiristä, ja on pysynyt maailman viitatuimpien tutkijoiden ryhmässä myös seuraavina vuosina (2018-2021). Maailmanlaajuisesti tällä alansa viitatuimpien (siteeratuin 1 %) listalla oli kaikki aihealueet mukaan luettuna runsas 4 000 tutkijaa 21 tieteenalalta ja noin 2 000 tieteenrajat ylittävää tutkijaa (vuonna 2019). Tutkijoista noin 40 työskentelee Suomessa tai on ulkomailla tutkimustyötään tekeviä suomalaisia. Vuoden 2021 viitatuimpien tutkijoiden listalla oli noin 20 Suomessa työskentelevää tieteentekijää.

Lähteet

Aiheesta muualla
 Amit Bhatnagar. University of Eastern Finland, Department of Environmental Science, Kuopio  (researchgate.net)

Luokka:Intialaiset kemistit
Luokka:Lappeenrannan teknillisen yliopiston professorit
Luokka:Itä-Suomen yliopiston professorit
Luokka:Viitatuimmat tutkijat Clarivaten mukaan
Luokka:Vuonna 1976 syntyneet
Luokka:Elävät henkilöt